ตำรวจ เร่งติดตามตัวผู้ต้องกักชาวเมียนมา ที่หลบหนีระหว่างผลักดันส่งกลับประเทศ ในพื้นที่จังหวัดตาก ยืนยัน ไม่มีผู้ต้องกักคนใดติดโรคโควิด-19
ตำรวจ เร่งติดตามตัวผู้ต้องกักชาวเมียนมา ที่หลบหนีระหว่างผลักดันส่งกลับประเทศ ในพื้นที่จังหวัดตาก ยืนยัน ไม่มีผู้ต้องกักคนใดติดโรคโควิด-19 พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยถึงกรณีผู้ต้องกักชาวเมียนมา ซึ่งได้รับโทษในคดีหลบหนีเข้าเมืองเสร็จสิ้น และอยู่ระหว่างทำการผลักดันส่งกลับ ได้หลบหนีขณะอยู่บนรถยนต์ควบคุมผู้ต้องขัง ในพื้นที่จังหวัดตาก เมื่อวันที่ 1 พฤษภาคมที่ผ่านมา พบว่า มีผู้ต้องกักที่หลบหนีไปได้ 13 คน ซึ่งผู้บัญชาการตำรวจแห่งชาติ ได้สั่งการให้ พลตำรวจเอก สุวัฒน์ แจ้งยอดสุข รองผู้บัญชาการตำรวจแห่งชาติ ประสานกับหน่วยงานที่เกี่ยวข้อง เร่งติดตามจับกุมผู้ต้องกักที่หลบหนีให้ได้โดยเร็ว พร้อมประสานความร่วมมือไปยังประเทศเพื่อนบ้าน ตามแนวตะเข็บชายแดน ช่วยสอดส่องติดตามผู้ต้องกักด้วย รวมทั้งกำชับตำรวจตรวจคนเข้าเมือง ที่ปฏิบัติหน้าที่ดูแลรับผิดชอบห้องกัก ห้องควบคุม รถยนต์บรรทุกควบคุม ผู้ต้องหา หรือผู้ต้องกัก ในทุกสถานีอย่างใกล้ชิด อย่าให้เกิดความบกพร่องในลักษณะนี้อีก ส่วนประเด็นที่มีข้อสงสัยว่า ผู้ต้องกักชาวเมียนมาทั้ง 13 คน อาจเป็นกลุ่มเสี่ยงหรืออาจติดเชื้อไวรัสโคโรนา 2019 ยืนยันว่า ทั้งก่อนและระหว่างคุมตัวผู้ต้องขังทั้งหมด เป็นระยะเวลากว่า 14 วัน ได้มีการตรวจวัดอุณหภูมิร่างกายทุกวัน ตามมาตรการและข้อกำหนดของกระทรวงสาธารณสุข โดยไม่มีผู้ต้องกักรายใด อยู่ในกลุ่มเสี่ยงหรือติดเชื้อฯ แต่อย่างใดส่วนความบกพร่องของเจ้าหน้าที่ที่เกิดขึ้น พันตำรวจเอก สังคม ตัดโส ผู้กำกับการตรวจคนเข้าเมืองจังหวัดตาก ได้มีคำสั่งตั้งคณะกรรมการตรวจสอบข้อเท็จจริงในเรื่องนี้แล้ว หากพบเป็นการปล่อยปละละเลย หรือความประมาทเลินเล่อของบุคคลใด ก็จะลงโทษทางวินัยกับผู้ที่เกี่ยวข้องตามลำดับชั้นอย่างเด็ดขาด